फारवेस्ट पशुपति कप : बीए १५ र सुदूरपश्चिम क्वाटरफाइनलमा
बीए १५ फुटबल एकेडेमी लम्की र सुदूरपश्चिम ११ स्पोर्ट्स क्लब एनआरएनए छैटौं फारवेस्ट पशुपति कप फुटबल प्रतियोगिताको क्वाटरफाइनल पुगेका छन् ।
धनगढी — बीए १५ फुटबल एकेडेमी लम्की र सुदूरपश्चिम ११ स्पोर्ट्स क्लब एनआरएनए छैटौं फारवेस्ट पशुपति कप फुटबल प्रतियोगिताको क्वाटरफाइनल पुगेका छन् ।फारवेस्ट पशुपति युवा क्लबको आयोजनामा भइरहेको प्रतियोगितामा सोमबार बीए १५ ले सशस्त्र प्रहरी बल प्रदेश ७ टिमलाई २–१ ले हरायो । बीएका विदेशी खेलाडी गुइलामे डिन र विवेक सन्तोषीले १–१ गोल गरेका थिए । एपीएफका गोविन्द सिंहले एक गोल फर्काए ।खेलको १४ औं मिनेटमा डिनले गोल गर्दै बीएलाई अग्रता दिलाए । त्यसविरुद्ध सशस्त्रका गोविन्द सिंहले २७ औं मिनेटमा बराबरी गोल गरे । अतिरिक्त समयमा विवेकले गोल गर्दै बीए एकेडेमीलाई क्वाटरफाइनलमा पुर्‍याए । उनी म्यान अफ द म्याच बने । उनले ५ हजारसहित ट्रफी पाए ।धनगढी रंगशालामा सोमबारै अर्को खेलमा भारतीय क्लब सीएफसी कोलकाता अनुपस्थित भएपछि सुदूरपश्चिम ११ वाकओभरमा क्वाटरफाइनल पक्का गरेको हो । अब सुदूरपश्चिम र बीए एकेडेमी प्रतिस्पर्धा गर्नेछन् ।